Зімовыя Алімпійскія гульні 2026 году

**Зімо́выя Алімпі́йскія гу́льні 2026 го́ду** (афіцыйна — **Гульні XXV Алімпія́ды**) — чарговыя Алімпійскія гульні, спаборніцтва, якое лічыцца найбуйнейшай спартовай падзеяй на плянэце. Ладзіліся з 6 па 22 лютага 2026 году ў Міляне і Картыне-д’Ампэцца ў Італіі. Заяўкі ад гарадоў абраныя 24 чэрвеня 2019 году на 131-й сэсіі МАК у Лязане (Швайцарыя). Гэта першыя Алімпійскія гульні, якія афіцыйна ладзіліся сумесна некалькімі гарадамі, прычым галоўным спаборніцтвы па лёдзе праводзіліся ў Міляне, а апошнія старты адбыліся на спартовых аб’ектах ля Картыны-д’Ампэцца і далінаў Вальтэліна і Ф’емэ. Гэта трэція зімовыя Алімпійскія гульні і чацьвертыя агулам, якія арганізавала ў сябе Італія. Раней Картына-д’Ампэцца ўжо ладзіла зімовыя Алімпійскія гульні 1956 году.

## Выбар месца правядзеньня
Чатыры гарады, як то Калгары, Сапара, Сіён і Стакгольм, далучыліся да этапу дыялёгу аб арганізацыі турніру з моманту ад 29 верасьня 2017 году і ўзялі ўдзел у Праграме назіраньня за Пхёнчханам у 2018 годзе. Астатнія гарады, як то сумесная заяўка Міляну і Картыны-д’Ампэцца, а таксама Эрзурума і Грацу, далучыліся своечасова да тэрміну 31 сакавіка 2018 году, каб разглядацца у якасьці кандыдатаў.

Тры з чатырох гарадоў, якія ўсё яшчэ заставаліся ў стадыі дыялёгу на кастрычнік 2018 году, атрымалі запрашэньне ад МАК далучыцца да этапу падачы заявак. Сярод гэтых гаралоў былі Калгары, Стакгольм і сумесная заяўка Міляну і Картыны-д’Ампэцца. Эрзурум быў адзіным горадам, які заставаўся ў стадыі дыялёгу, але ягоныя прадстаўнікі былі запрошаныя да далейшага ўдзелу. Калгары адклікаў сваю заяўку 19 лістапада 2018 году, а Стакгольм падаў сумесную новую заяўку з Орэ 11 студзеня 2019 году.

Мілян і Картына-д’Ампэцца былі афіцыйна абраныя гарадамі-гаспадарамі 24 чэрвеня 2019 году на 134-й сэсіі МАК у швайцарскай Лязане. Тры італьянскія сябры МАК, як то Франка Карара, Іва Фэрыяні і Джаваньні Маляго, і два швэдзкія сябры арганізацыі, як Гуніла Ліндбэрг і Стэфан Гольм, ня мелі права голасу, як гэта прадугледжана Алімпійскай хартыяй.

## Гульні
### Цырымонія адкрыцьця

Цырымонія адкрыцьця, якая атрымала назву «Гармонія», адбылася 6 лютага 2026 году на мілянскім стадыёне Сан-Сыра. Прадусарствам цырымоніі занялася француская кампанія Banijay. Крэатыўны кіраўнік цырымоніі растлумачыў, што слова «гармонія» было выбранае, бо яно паходзіць з старажытнагрэцкай мовы. У музычным пляне яно азначае «аб’яднаньне» розных элемэнтаў. На цырымоніі адкрыцьця таксама адбыліся выступы амэрыканскай сьпявачкі Мэраі Кэры і італьянскіх выканаўцаў Ляўры Паўзыні ды Андрэа Бачэльлі.

### Віды спорту

На зімовых Алімпійскіх гульнях 2026 году было заплянавана 116 мэдальных спаборніцтваў у 16 дысцыплінах, што на сем відаў спорту больш, чым у было ў Пэкіне на папярэдніх зімовых Алімпійскіх гульняў 2022 году. Новыя мэдальныя спаборніцтвы ўлучалі мужчынскі і жаночы паралельны могул у фрыстайле, мужчынскія і жаночыя двойкі у санным спорце, мужчынскую і жаночую камандную камбінацыю ў гарналыжным спорце, жаночы індывідуальны скок на вялікім трампліне ў скачках з трампліну і зьмяшаную эстафэту ў скелетоне. Гульні мелі найвялікшы адсотак удзелу жанчынаў у гісторыі зімовых Алімпійскіх гульняў, як то 47%.

Паралельныя спаборніцтвы па гарналыжным спорце ў зьмяшаных камандах былі адмененыя. Гарналыжнае камбінаванае спаборніцтва перайшло з індывідуальнага фармату на каманды з двух чалавек, бо ўдзел у гэтым спаборніцтве зьмяншаўся празь зьмены тэхнічных і трэнавальных патрабаваньняў, і было выключанае з Кубка сьвету па гарналыжным спорце ў 2020 годзе. Камандныя скачкі з трампліну і лыжныя падвойныя спаборніцтвы таксама перайшлі на каманды з двух чалавек. Упершыню на Алімпійскіх гульнях жанчыны мелі ў лыжных гонках тыя ж самыя дыстанцыі, што і мужчыны.

На 138-й сэсіі МАК 20 ліпеня 2021 году была ўхваленая прапанова арганізацыйнай рады дадаць скі-альпінізм у якасьці дэбютнага дадатковага віду спорту. Ён складаўся з трох мэдальных дысцыплінаў, як то мужчынскага і жаночага спрынту, а таксама зьмяшанай эстафэты. У лютым 2024 году Міжнародная фэдэрацыя хакею на лёдзе абвесьціла аб пагадненьні з Нацыянальнай хакейнай лігай, якое дазволіла ейным гульцам узяць удзел у мужчынскім хакейным турніры Алімпійскіх гульняў упершыню з 2014 году.

### Цырымонія закрыцьця
Цырымонія закрыцьця ладзілася на Вэронскай арэне 22 лютага 2026 году, а ейным назовам быў абраны выраз «Прыгажосьць у дзеі». Акрамя культурных сэгмэнтаў на цырымоніі былі прамоўленыя заключныя словы і была зробленая афіцыйная перадача права на правядзеньне зімовых Алімпійскіх гульняў 2030 году ў Францускіх Альпах. Першым пацьверджаным удзельнікам цырымоніі закрыцьця стаў танцор балета Рабэрта Больле, які ўважаецца за вядучага плясуна балету тэатра Ля Скаля. Ён і рэжысэр Альфрэда Акатына раней разам працавалі над цырымоніяй адкрыцьця зімовых Алімпійскіх гульняў 2006 году.

## Каляндар
Першая вэрсія раскладу была высунутая ў сакавіку 2024 году. Спаборніцтвы пачаліся за два дні да цырымоніі адкрыцьця 4 лютага з турніру па кэрлінгу ў зьмяшаных парных разрадах і скончыліся 22 лютага 2026 году фіналам мужчынскага турніру па хакеі з шайбай. Другая вэрсія раскладу была апублікаваная ў сьнежні 2024 году.

## Табліца мэдалёў

## Маркетынг
### Эмблема і сьлёган
Упершыню эмблема Алімпійскіх гульняў была вызначаная шляхам публічнага галасаваньня. 6 сакавіка 2021 году ў час фіналу музычнага фэстывалю ў Сан-Рэма 2021 году былыя італьянскія алімпійскія чэмпіёны Фэдэрыка Пэлегрыні і Альбэрта Томба паказалі два прапанаваныя варыянта пад назвай «Дадо» і «Футура». Абодва варыянты былі распрацаваныя кампаніяй Landor Associates. 30 сакавіка 2021 году «Футура» была абвешчаная пераможнай эмблемай. Эмблема складаецца з стылізаванай літары «26», якая намаляваная адной рысай, якая сымбалізуе ўплыў невялікіх жэстаў і ёсьць праявай спорту, салідарнасьці і ўстойлівага разьвіцьця.

Афіцыйны сьлёган гульняў «Гэта твой настрой (вайб)» быў абвешчаны 23 лютага 2025 году. У напісаньні ангельскай мовай пачатак сьлёгану зроблены з выкарыстаньнем загалоўных літараў «IT’s», якая таксама адначасна ёсьць абрэвіятурай ад Італіі. Такім чынам, сьлёган у розных кантэкстах адлюстроўвае гульні і краіну, якая іх ладзіць.

### Талісманы

Анлайн-галасаваньне, якое завяршылася 28 лютага 2023 году, ладзілася сярод кандыдатаў зь сьпісу, высунутага каб выявіць двух талісманаў імпрэзы. Кандыдаты-пераможцы, распрацаваныя вучнямі школы ў Тавэрне і натхнёныя гарнастаямі, былі прадстаўленыя падчас другога вечара музычнага фэстывалю ў Сан-Рэма 7 лютага 2024 году. Гарнастаі атрымалі імёны Тына і Мілё, якія паходзяць ад назваў гарадоў-гаспадароў. Талісманы ёсьць сваякамі, то бок братам і сястрою. Выбар гарнастаяў быў растлумачаны тым, што гэтыя жывёлы ўвасабляюць сучасны італьянскі дух цікаўнасьці, здольнасьць зьмяняцца ў залежнасьці ад сэзонаў і здольнасьць адаптавацца да складаных асяродзьдзяў пражываньня. Двух галоўных талісманаў дадаткова суправаджаюць шасьць кветак пралесак, якіх клічуць Флё.

Паводле легенды, Мілё, карычневы гарнастай, і Тына, белы гарнастай, нарадзіліся ў гарах Італіі, але пастанавілі сабе пераехаць у горад. Тына, галоўны алімпійскі талісман, сымбалізуе мастацтва, музыку і трансфармацыйную сілу прыгажосьці. Мілё, паралімпійскі талісман, нарадзіўся без нагі, але прыстасаваў свой хвост да таго, каб жыць нармалёвым жыцьцём з дапамогай кемлівасьці, сілы волі і творчасьці.

### Песьня
Падчас фіналу музычнага фэстывалю ў Сан-Рэма 2022 году былі прадстаўленыя два канчатковыя кандыдаты на афіцыйны гімн спартовай падзеі, пасьля чаго адбылося галасаваньне. 7 сакавіка 2022 году пераможцам была абвешчаная песьня *«Fino all’alba»* («Да сьвітаньня»), напісаная моладзевым музычным гуртом La Cittadina з царквы Сан-П’етра-Мартырэ-ін-Сэвэза і выкананая падчас фэстывалю сьпявачкай Арызай.

## Крыніцы

## Вонкавыя спасылкі
* Афіцыйны сайт.

Катэгорыя:Зімовыя Алімпійскія гульні